Moto  Maji  Ukweli na Uongo
Language: Swahili | Genre: Creative_writing

﻿Moto, Maji, Ukweli na  Uongo  

Zamani, Moto, Maji,  Ukweli na Uongo walikuwa  marafiki.  
Uongo hakufurahia urafiki  huo.  Alitafuta njia ya kuuvunja.  
Siku moja Uongo alisema,  "Tuitafute nchi huru ili kila  mmoja wetu amiliki  ufalme wake."  Walikubaliana wakaanza  kutafuta nchi huru.  
Uongo alimwambia Maji,  "Moto ni adui yetu  mkubwa. Yeye huunguza  kila kitu. Tutafute ufalme  ambako Moto  hatakuweko."  
Maji akauliza,  "Tutafanyaje?"  Uongo akamjibu, "Ni wazi  kwamba tutamuua. Ni  wewe tu uliye na uwezo  wa kufanya hivyo.  Atakapokuwa ameketi  chini, jimwagilie kwake  umharibu!"  
Maji alisema, "Nikifanya  hivyo nitaenea kila mahali.  Sitaweza kujikusanya  tena."  Uongo alisema, "Hilo si  tatizo. Nitayaweka mawe  chini yakuzuie kuenea,  kisha nitakukusanya  tena."  Uongo alifanya hivyo.  
Moto alipokuwa ameketi  chini, Maji alijimwaga  kwake bila Moto kujua.  Kupitia njia hiyo, Uongo  aliweza kumwangamiza  Moto.  Yeye na Maji waliendelea  na safari yao.  
Baada ya muda, Uongo  alimwambia Maji, "Hebu  keti juu ya ukingo huu ili  uyafurahie mandhari  haya."  
Maji alipokuwa ameketi  chini, Uongo aliyaondosha  mawe yaliyomzingira.  Maji alimwagika  akatapakaa kila mahali.  Huo ndio ulikuwa mwisho  wake.  
Sasa Uongo alilazimika  kumwangamiza Ukweli.  Walipofika kwenye mlima  mkubwa, Uongo  alimweleza Ukweli asubiri  chini ya mlima.  
Kisha Uongo akalisukuma  jiwe kubwa kutoka juu  kumwangamiza Ukweli.  
Jiwe lilipoporomoka chini,  almasi, dhahabu na vito  tofauti vya thamani  vilipatikana.  Ukweli aliweza kujivuta na  kutoka chini ya jiwe  lililokuwa limevunjika.  
Uongo alishuka chini  kutazama mwili wa  Ukweli. Badala yake,  aliona vito vya thamani.  Akauliza, "Vito hivi  vimetoka wapi?"  
Ukweli alijibu, "Jiwe  liliponiangukia, vito hivi  vilimwagika." Uongo pia  alitaka vito hivyo vya  thamani.  Alisema, "Nitaenda chini  ya mlima nawe uende juu  uliangushe jiwe jingine  kubwa."  
Basi, Ukweli akapanda juu  ya mlima akalisukuma  chini lili jiwe kubwa.  
Jiwe hilo lilimwangukia  Uongo kichwani.  Akafa papo hapo.  Hata hivyo, Uongo  hubishana na Ukweli kila  siku.  


Source www.africanstorybook.org